Katedra spoločenských a humanitných vied na GTF PU v Prešove si 10.10.2024 pripravila pozvanú prednášku, ktorá sa zaoberala novými metódami evanjelizácie v online priestore. Realizované podujatie sa konalo ako súčasť riešenia vedeckého projektu KEGA 025PU-4/2023. Projekt sa zaoberá inováciou už  jestvujúceho študijného programu animácia voľného času. Pozvaná prednáška sledovala svoj cieľ a to osloviť mladého človeka, nie iba animátora, ktorý sa populárnou formou pokúša o zdieľanie, odovzdávanie a propagáciu radostnej zvesti evanjelia.

Úvodne slovo predniesol dekan GTF PU doc. ThDr. Peter Tirpák, PhD. a so svojimi skúsenosťami sa podelil aj prof. ThDr. PaedDr. Ing. Gabriel Paľa, PhD. Vo svojom vstupe poukázal na realitu hľadania nových foriem evanjelizácia v mediálnom prostredí ako aj apeloval na nevyhnutnosť vstupovania kresťanov do tohto prostredia. Neopomenul však ani na rôzne úskalia, ktoré pôsobenie v mediálnom priestore obnáša.

Hlavný hosť diskusie bol Mgr. Miroslav Hamarčák, gréckokatolícky kňaz, ktorý je aktuálne známy svojim pôsobením na Instagrame pod profilom Eastpriest. Otec Miroslav spolu so svojou manželkou tvoria reels-ka (krátke videá), v ktorých poučne, častokrát s dávkou vtipu, ale najmä výstižne poukazuje na mnohé náboženské, občianske i morálno-etické situácie. Prednáška okrem prezentácii ukážok z ich tvorby prinášala aj fakty a doterajšie skúsenosti hostí. O. Miroslav odpovedal na profesíjne ale aj osobné otázky z publika. Potvrdil tiež, že napriek tomu, že instagram je považovaný za sociálnu sieť pre mladšie generácie, tak v jeho prípade si túto platformu zriadili napr. aj ľudia na starobnom dôchodku. Záver stretnutia bol obzvlášť zaujímavý pre všetkých prítomných, pretože ak chceli mohli sa zapojiť do tvorby nového reels-ka. Drvivá väčšina poslucháčov túto ponuku prijala. Môžeme teda konštatovať, že pozvaná prednáška poukázala nie iba na teoretickú prípravu nových foriem evanjelizácie, ale sprostredkovala praktickú skúsenosť pre prítomných. Konečnú podobu krátkeho videa si nielen prítomní ale aj širšie publikum mohlo pozrieť ešte v daný deň na sociálnych sieťach.